Kommissionens forordning (EF) nr. 2147/2002

af 2. december 2002

om ændring af forordning (EF) nr. 1455/1999 om handelsnormer for sød peber

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 545/2002(2), særlig artikel 2, stk. 2, og

ud fra følgende betragtninger:

(1) Kommissionens forordning (EF) nr. 1455/1999(3), ændret ved forordning (EF) nr. 2706/2000(4), har fastsat bestemmelser vedrørende præsentationen og mærkningen af pakninger med sød peber.

(2) Af hensyn til gennemsigtigheden på verdensmarkedet bør der tages hensyn til den seneste ændring af handelsnormer, som De Forenede Nationers Økonomiske Kommission for Europa anbefaler for peber, og hvori det fastsættes, at pakninger, der indeholder peber af forskellig farve, ikke nødvendigvis skal have samme indhold peberfrugter af hver enkelt farve, med forbehold af at pakningerne får en passende mærkning. Det er endvidere hensigtsmæssigt at fastsætte, at detailsalgsemballager kan indeholde ikke blot peber af forskellig farve, men også peber af forskellig type.

(3) Bestemmelserne vedrørende mærkningen bør gøres mere klare på flere punkter, navnlig hvad angår mærkningen af detailsalgsemballager med blandinger af forskellige typer og/eller farver af peber.

(4) Det er derfor nødvendigt at ændre forordning (EF) nr. 1455/1999.

(5) Med henblik på anvendelsen af bestemmelserne i denne forordning bør de erhvervsdrivende foretage visse tekniske tilpasninger af blandt andet deres emballeringsfaciliteter. Anvendelsen af denne forordning bør derfor finde sted tilstrækkelig lang tid efter ikrafttrædelsesdatoen.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

Bilaget i forordning (EF) nr. 1455/1999 ændres i overensstemmelse med bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den første dag i den tredje måned efter ikrafttrædelsesmåneden.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. december 2002.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 84 af 28.3.2002, s. 1.

(3) EFT L 167 af 2.7.1999, s. 22.

(4) EFT L 311 af 12.12.2000, s. 35.

BILAG

I bilaget til forordning (EF) nr. 1455/1999 foretages følgende ændringer:

1. I afsnit V (Bestemmelser vedrørende præsentation), punkt A (Ensartethed), affattes andet og tredje afsnit således:

"Pakningerne kan dog indeholde blandinger af sød peber af forskellig farve, såfremt de er af samme oprindelse, kvalitet, handelstype og størrelse (hvis størrelsessorteret).

Detailsalgsemballager med en nettovægt på højst 1 kg kan indeholde blandinger af sød peber af forskellig farve og/eller handelstype, såfremt de er af samme kvalitet, og hver farve og/eller handelstype har en ensartet oprindelse."

2. I afsnit VI (Bestemmelser vedrørende mærkning) foretages følgende ændringer:

a) Punkt B og C affattes således:

"B. Produktets art

Når indholdet ikke er synligt udefra:

- 'Sød peber'

- farve

- handelstype ('aflange', 'blokformede afstumpede', 'blokformede tilspidsede', 'flade') eller sortsnavn.

Hvis pakningen eller detailsalgsemballagen indeholder en blanding af forskellige farver og/eller handelstyper af peber:

- 'blanding af peber' eller en tilsvarende betegnelse

- når indholdet ikke er synligt udefra, farverne og/eller handelstyperne af sød peber og antallet af peberfrugter af hver af de pågældende farver og/eller handelstyper.

C. Produktets oprindelse

Oprindelsesland og eventuelt produktionsområde eller national, regional eller lokal betegnelse.

For detailsalgsemballager, der indeholder en blanding af søde peberfrugter af forskellig oprindelse, anføres hvert enkelt af de pågældende oprindelseslande i umiddelbar nærhed af navnene på de pågældende farver og/eller handelstyper."

b) I punkt D (Handelsmæssige oplysninger) affattes tredje led således:

"- hvis det er relevant, 'minipeberfrugter', 'babypeberfrugter' eller enhver anden passende betegnelse for et miniatureprodukt. Hvis flere typer miniatureprodukter er blandet i samme pakning, skal alle produkterne samt deres respektive oprindelse fremgå af mærkningen."